Document ID: 32011R1310

EUROPOS PARLAMENTO IR TARYBOS REGLAMENTAS (ES) Nr. 1310/2011
2011 m. gruodžio 13 d.
kuriuo iš dalies keičiamos Tarybos reglamento (EB) Nr. 1083/2006 nuostatos, susijusios su grąžintina parama, finansų inžinerija ir su tam tikromis su išlaidų deklaracija susijusiomis nuostatomis
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Sutartį dėl Europos Sąjungos veikimo, ypač į jos 177 straipsnį,
atsižvelgdami į Europos Komisijos pasiūlymą,
perdavus įstatymo galią turinčio teisės akto projektą nacionaliniams parlamentams,
atsižvelgdami į Europos ekonomikos ir socialinių reikalų komiteto nuomonę (1),
pasikonsultavę su Regionų komitetu,
laikydamiesi įprastos teisėkūros procedūros (2),
kadangi:
(1)
valstybės narės įgijo teigiamos patirties, susijusios su grąžintinos paramos schemomis, kai buvo vykdomi 2000-2006 m. programavimo laikotarpio veiksmai, todėl toliau tokias schemas naudojo arba pradėjo naudoti dabartiniu 2007-2013 m. programavimo laikotarpiu. Kai kurios valstybės narės tų schemų aprašymus taip pat įtraukė į savo programavimo dokumentus, kuriuos Komisija patvirtino;
(2)
2006 m. liepos 11 d. Tarybos reglamente (EB) Nr. 1083/2006, nustatančiame bendrąsias nuostatas dėl Europos regioninės plėtros fondo, Europos socialinio fondo ir Sanglaudos fondo (3), nustatomos finansų inžinerijos priemonės, tiksli taikymo sritis ir aprėptis. Vis dėlto nei nuostatos dėl finansų inžinerijos priemonių, nei kitos Reglamento (EB) Nr. 1083/2006 nuostatos tinkamai nereglamentuoja valstybių narių grąžintinos paramos schemų, įgyvendinamų naudojant kompensuojamąsias dotacijas ir per tarpines institucijas vadovaujančių institucijų valdomas kredito linijas. Todėl, vadovaujantis 2006 m. liepos 5 d. Europos Parlamento ir Tarybos reglamento (EB) Nr. 1081/2006 dėl Europos socialinio fondo (4) 11 straipsnio 1 dalimi, kurioje jau nustatyta, kad parama gali būti teikiama kaip kompensuojamosios dotacijos, Reglamentas (EB) Nr. 1083/2006 turi būti iš dalies pakeistas, siekant numatyti, kad struktūriniai fondai gali bendrai finansuoti grąžintiną paramą. Tas dalinis pakeitimas turėtų būti taikomas kompensuojamosioms dotacijoms ir per tarpines institucijas, t. y. finansų įstaigas, vadovaujančių institucijų valdomoms kredito linijoms;
(3)
atsižvelgiant į tai, kad naudos gavėjai visiškai arba iš dalies kompensuoja su grąžintina parama gautus finansinius išteklius, būtina nustatyti tinkamas nuostatas dėl kompensuotos grąžintinos paramos pakartotinio panaudojimo pagal tą pačią paskirtį arba atitinkamos veiksmų programos tikslus, siekiant užtikrinti, kad lėšos, kurios grąžintos, būtų tinkamai investuojamos, o Sąjungos teikiama parama būtų panaudojama kuo efektyviau;
(4)
būtina patikslinti, kad nuostatos dėl didelės apimties projektų, projektų, iš kurių gaunamos pajamos, ir veiksmų tvarumo neturėtų būti iš esmės taikomos finansų inžinerijos priemonėms, nes tos nuostatos skirtos kitoms veiksmų rūšims;
(5)
egzistuoja poreikis didinti įgyvendinimo proceso skaidrumą ir užtikrinti, kad valstybės narės bei Komisija vykdytų tinkamą finansų inžinerijos priemonių įgyvendinimo stebėseną, inter alia, siekiant sudaryti valstybėms narėms sąlygas teikti Komisijai tinkamą informaciją apie nustatomų priemonių rūšis ir tomis priemonėmis vietoje vykdomus atitinkamus veiksmus. Todėl būtina įtraukti nuostatą dėl ataskaitų apie finansų inžinerijos priemones teikimo. Toks ataskaitų teikimas Komisijai taip pat leistų geriau įvertinti bendrą finansų inžinerijos priemonių efektyvumą ir pateikti pažangos Sąjungos ir valstybių narių lygiu santrauką;
(6)
siekiant užtikrinti atitiktį 2002 m. birželio 25 d. Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5) 61 straipsnio 2 daliai, Komisijai pateiktoje išlaidų deklaracijoje turėtų būti pateikta visa Komisijai būtina informacija, kad ji galėtų parengti skaidrias ataskaitas, kuriose teisingai nurodomas Sąjungos turtas ir kaip vykdomas biudžetas. Šiuo tikslu prie kiekvienos išlaidų deklaracijos pridedamame dokumente turėtų būti nurodoma informacija apie visų išlaidų sumą, sumokėtą nustatant finansų inžinerijos priemones ar jas remiant, ir avansu išmokamas sumas paramos gavėjams teikiant valstybės pagalbą. Siekiant teisinio tikrumo ir nuoseklumo pridedamo dokumento formatas turėtų būti apibrėžtas Reglamento (EB) Nr. 1083/2006 priede. Vis dėlto duomenų, kurių reikia pridedamam dokumentui, rinkimas turėtų būti praktiškai įgyvendinamas nacionaliniu lygiu ir, kiek tai įmanoma, atsižvelgus į taikomus teisės aktus, dėl to neturėtų būti keičiamos nacionalinės kompiuterių sistemos;
(7)
pakeitimais, susijusiais su grąžintinos paramos formomis ir pakartotiniu panaudojimu, taip pat su nuostatų dėl didelės apimties projektų, projektų, iš kurių gaunamos pajamos, ir veiksmų tvarumo netaikymu veiksmams pagal 44 straipsnį (finansų inžinerijos priemonės), siekiama suteikti daugiau teisinio tikrumo ir aiškumo taikant galiojančią šių sričių praktiką nuo išlaidų tinkamumo finansuoti laikotarpio pradžios, kaip nustatyta Reglamente (EB) Nr. 1083/2006. Todėl tie pakeitimai turėtų būti taikomi atgaline data nuo dabartinio 2007-2013 m. programavimo laikotarpio pradžios;
(8)
todėl Reglamentas (EB) Nr. 1083/2006 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1083/2006 iš dalies keičiamas taip:
1)
2 straipsnis papildomas šiais punktais:
„8) kompensuojamoji dotacija- tiesioginis finansinis įnašas finansinės paramos pavidalu, kurį galima visiškai arba iš dalies kompensuoti be palūkanų;
9) kredito linija- finansinė priemonė, sudaranti sąlygas paramos gavėjui panaudoti finansinį įnašą, kurį galima visiškai arba iš dalies kompensuoti, atsižvelgiant į paramos gavėjo sumokėtas išlaidas ir remiantis apmokėtomis sąskaitomis faktūromis arba lygiavertės įrodomosios vertės apskaitos dokumentais.“;
2)
į III antraštinės dalies II skyrių įterpiamas šis skirsnis:
„3A SKIRSNIS
Grąžintina parama
43a straipsnis
Grąžintinos paramos formos
1. Pagal veiksmų programą struktūrinių fondų lėšomis grąžintina parama gali būti bendrai finansuojama šiomis formomis:
a)
kompensuojamosios dotacijos arba
b)
per tarpines institucijas, t. y. finansų įstaigas, vadovaujančios institucijos valdomos kredito linijos.
2. Išlaidų grąžintinai paramai deklaracija teikiama vadovaujantis 78 straipsnio 1-5 dalimis.
43b straipsnis
Pakartotinis grąžintinos paramos panaudojimas
Grąžintiną paramą teikiančiai institucijai arba kitai kompetentingai valstybės narės valdžios institucijai grąžintos tos paramos lėšos vėl naudojamos pagal tą pačią paskirtį arba laikantis atitinkamos veiksmų programos tikslų. Valstybės narės užtikrina, kad grąžintos grąžintinos paramos lėšos būtų tinkamai įregistruotos atitinkamos įstaigos ar institucijos apskaitos sistemoje.“;
3)
įterpiamas šis straipsnis:
„44a straipsnis
Tam tikrų nuostatų netaikymo atvejai
39, 55 ir 57 straipsniai netaikomi 44 straipsniu reglamentuojamiems veiksmams.“;
4)
67 straipsnis iš dalies keičiamas taip:
a)
2 dalies pirma pastraipa papildoma šiuo punktu:
„j)
pažanga, padaryta finansuojant ir įgyvendinant 44 straipsnyje apibrėžtas finansų inžinerijos priemones, visų pirma:
i)
finansų inžinerijos priemones ir įgyvendinimo tvarkos aprašymą;
ii)
finansų inžinerijos priemonę įgyvendinančių subjektų, įskaitant tuos, kurie ją įgyvendina kaip dalį kontroliuojančiųjų fondų veiklos, nustatymą;
iii)
struktūrinių fondų paramos ir nacionalinio bendrojo finansavimo lėšų išmokėjimo finansų inžinerijos priemonei sumas;
iv)
struktūrinių fondų paramos ir nacionalinio bendrojo finansavimo lėšų, išmokėtų įgyvendinant finansų inžinerijos priemones, sumos.“;
b)
papildoma šia dalimi:
„5. Ne vėliau kaip kiekvienų metų spalio 1 d. Komisija pateikia vadovaujančių institucijų pagal 67 straipsnio 2 dalies j punktą atsiųstų duomenų apie pažangą, padarytą finansuojant ir įgyvendinant finansų inžinerijos priemones, santrauką.“;
5)
įterpiamas šis straipsnis:
„78a straipsnis
Reikalavimas pateikti papildomą informaciją išlaidų deklaracijoje apie finansų inžinerijos priemones ir sumas, išmokėtas avansu paramos gavėjams, teikiant valstybės pagalbą
Prie Komisijai pateikiamos kiekvienos išlaidų deklaracijos pridedamame dokumente pateikiama V priede nustatytu formatu ši su visomis išlaidų deklaracijoje pateiktomis išlaidomis susijusi informacija:
a)
44 straipsnyje apibrėžtų ir 78 straipsnio 6 dalyje nustatytų finansų inžinerijos priemonių atveju nurodoma visų išlaidų suma, sumokėta steigiant ar remiant tokius fondus ar kontroliuojančiuosius fondus, ir atitinkamas viešasis įnašas;
b)
avansu išmokėtų sumų teikiant valstybės pagalbą atveju pagal 78 straipsnio 2 dalį, nurodoma visų išlaidų suma, išmokėta avansu pagalbą suteikiančios įstaigos paramos gavėjams, ir atitinkamas viešasis įnašas.“;
6)
šio reglamento priede pateiktas tekstas pridedamas kaip Reglamento (EB) Nr. 1083/2006 V priedas.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
1 straipsnio 1, 2 ir 3 punktai taikomi atgaline data nuo 2007 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Strasbūre 2011 m. gruodžio 13 d.

Labels: 15
19
5